OMUSAJJA agambibwa okuba mu kibinja ky’abatambula mu bbanka nga bagaba ebicupuli bya ssente z’amawanga ag’ebweru poliisi emukutte n’emuggalira.
Akwatiddwa ye Jamil Matovu, omu ku bali ku lukalala lw'ababbi poliisi b'erudfde ng'ewenja olw’okugaba ebicupuli n’okunyaga abantu mu bbanka nga babateega nga baakava okuggyayo ssente.
Matovu baamukwatidde ku bbanka ya Centenary e Kayunga ng'azze okuwanyisa ssente za Congo ne ddoola za Amerika zonna nga za bicupuli.
Matovu yabadde ne banne babiri omu nga muwala era bwe baategedde nga babaguddemu ababiri badduse ate ye Matovu ne bamunyweza.
Matovu yali yaggulwako emisango gye gimu ku poliisi e Masindi ku fayiro nnamba SD/70/28/2/2013 era babadde bamunoonya.
Abaserikale abakuuma ku bbanka baamukutte ne bamusibako empingu n’oluvannyuma ne bayita poliisi n’emutwala mu kaduukulu.
Akulira bambega ba poliisi e Kayunga, Maliserino Mulema yagambye nti ekibinja ky’abafere abatambuza ebicupuli kinene era bateegera ku bbanka n’alabula abantu bonna okwerinda abafere bano.
Yagambye nti abakwate babatwala mu kkooti bavunaanibwe omusango gw’okubeera ne ssente ez’ebicupuli wamu n’okuzigaba.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn